-----------------------------------------------------------------------
  1. ปัจจัยความเสี่ยง

  -----------------------------------------------------------------------

บริษัทฯ และกลุ่มบริษัท มีการบริหารความเสี่ยงทางธุรกิจให้เป็นไปอย่างมีประสิทธิภาพ
และทันต่อสถานการณ์การเปลี่ยนแปลงภายในและภายนอกองค์กรภายใต้การจัดการของคณะกรรมการบริหารความเสี่ยง
(Risk Management Committee) ที่มีการประชุมทุกไตรมาส
รวมถึงการรายงานและติดตามผลการบริหารความเสี่ยงของแต่ละหน่วยธุรกิจที่จัดให้มีการประชุมเป็นประจำทุกเดือน
นอกจากนี้ บริษัทฯ ยังคงติดตามดูแล
วิเคราะห์และบริหารความเสี่ยงในระดับปฏิบัติงานอย่างต่อเนื่อง
รวมถึงจัดให้มีระบบหรือนำโปรแกรมสำเร็จรูปเข้ามาใช้เพื่อรองรับการบริหารความเสี่ยงที่ปรับเปลี่ยนไปตามการขยายขอบเขตการลงทุนของกลุ่มบริษัท

1.  ความเสี่ยงทางการเงิน

ความเสี่ยงจากอัตราแลกเปลี่ยน

  บริษัทฯ
  มีการบริหารความเสี่ยงเพื่อลดผลกระทบจากความผันผวนของอัตราแลกเปลี่ยนทั้งที่ระดับบริษัทฯ
  และระดับกลุ่มบริษัท โดยการสร้างสมดุลของสินทรัพย์และหนี้สินที่เป็นสกุลเงินต่างประเทศ
  (Natural Hedging) ในการดำเนินธุรกิจทั้งในประเทศไทย สาธารณรัฐอินโดนีเซีย
  และสาธารณรัฐประชาชนจีน รวมถึงมีการใช้เครื่องมือทางการเงินตามความเหมาะสมแล้วแต่กรณี

  ณ วันที่ 31 ธันวาคม พ.ศ. 2550 บริษัทฯ มีหนี้สินที่เป็นสกุลเงินบาทในสัดส่วนร้อยละ 71
  หนี้สินที่เป็นสกุลเงินดอลลาร์สหรัฐฯในสัดส่วนร้อยละ 25 และที่เป็นสกุลเงินหยวนในสัดส่วนร้อยละ
  4
  ทั้งนี้ได้มีการปรับสัดส่วนของสัญญาซื้อขายเงินตราต่างประเทศล่วงหน้าให้มีสัดส่วนที่เหมาะสมกับสินทรัพย์และหนี้สินที่เป็นเงินตราต่างประเทศที่มีอยู่
  รวมไปถึงการจัดสรรรายได้ที่เป็นสกุลต่างประเทศในสัดส่วนที่เหมาะสม
  เพื่อใช้ลงทุนต่อในต่างประเทศ
  ซึ่งช่วยให้การบริหารความเสี่ยงมีความคล่องตัวและลดผลกระทบลงได้

  นอกจากนี้ กลุ่มบริษัทในสาธารณรัฐอินโดนีเซียซึ่งมีรายได้เป็นเงินสกุลดอลลาร์สหรัฐฯ
  มีการใช้เครื่องมือทางการเงินมาช่วยในการบริหาร โดยมีการซื้อขายเงินดอลลาร์สหรัฐฯ
  ล่วงหน้าตามประมาณการรายได้และค่าใช้จ่าย
  เพื่อลดผลกระทบจากความผันผวนของเงินสกุลดอลลาร์สหรัฐฯ
  เทียบกับเงินสกุลอินโดนีเซียรูเปียะห์ รวมถึงการจัดสรรเงินฝากสกุลดอลลาร์สหรัฐฯ
  บางส่วนไว้ในต่างประเทศเพื่อลดความเสี่ยงจาก Country risk ที่อาจจะเกิดขึ้น

ความเสี่ยงจากอัตราดอกเบี้ย

  บริษัทฯ
  มีการบริหารความเสี่ยงจากอัตราดอกเบี้ยโดยมีเป้าหมายให้ความเสี่ยงอยู่ในระดับที่เหมาะสมกับสถานการณ์
  และมีการติดตามแนวโน้มของอัตราดอกเบี้ยในตลาดโลกและในประเทศไทยอย่างต่อเนื่อง
  และทำการจัดสรรเงินกู้ทั้งระยะสั้นและระยะยาว
  ทั้งในส่วนที่เป็นอัตราดอกเบี้ยคงที่และอัตราดอกเบี้ยลอยตัวในสัดส่วนที่สอดคล้องกับประเภทการลงทุนของกิจการ
  รวมถึงมีการใช้เครื่องมือทางการเงินในการบริหารเพื่อลดความเสี่ยงจากอัตราดอกเบี้ยแล้วแต่กรณี
  ณ วันที่ 31 ธันวาคม พ.ศ. 2550 บริษัทฯ
  มีสัดส่วนเงินกู้อัตราดอกเบี้ยคงที่และอัตราดอกเบี้ยลอยตัวอยู่ที่ร้อยละ 51 และ 49 ตามลำดับ

ความเสี่ยงจากราคาถ่านหินและราคาน้ำมัน

  กลุ่มบริษัทมีการบริหารความเสี่ยงด้านราคาถ่านหินซึ่งมีผลกระทบกับรายได้
  และราคาน้ำมันซึ่งมีผลกระทบกับต้นทุน
  โดยใช้เครื่องมือประเภทอนุพันธ์ทางการเงินในการขายถ่านหินล่วงหน้า (Coal Swap)
  และซื้อน้ำมันล่วงหน้า (Gas oil Swap)
  บางส่วนเพื่อช่วยลดความผันผวนของผลประกอบการจากธุรกิจถ่านหินได้ ทั้งนี้บริษัทฯ
  จัดให้มีคณะกรรมการบริหารความเสี่ยงราคาถ่านหินและราคาน้ำมัน (Commodity Risk
  Management Committee)
  เพื่อพิจารณาการบริหารความเสี่ยงจากราคาถ่านหินและราคาน้ำมันของกลุ่มบริษัทให้รัดกุมและเกิดประโยชน์สูงสุด
  และมีการฝึกอบรมให้ความรู้ในเรื่อง Commodity Risk
  และการจัดการความเสี่ยงให้แก่ผู้บริหารและพนักงานในกลุ่มบริษัทฯ
  ให้มีความเข้าใจและวางแผนปฏิบัติงานได้อย่างถูกต้องและรัดกุม

2.  ความเสี่ยงในธุรกิจถ่านหิน

  (ก) ความเสี่ยงด้านความผันผวนของราคาถ่านหิน

  ปัจจุบันนี้ราคาถ่านหินในตลาดโลกมีความผันผวนมากขึ้นซึ่งมิได้ขึ้นกับสภาวะของอุปสงค์อุปทาน
  (Demand & Supply) เท่านั้น
  แต่การซื้อขายถ่านหินล่วงหน้าในตลาดอนุพันธ์ก็มีผลกระทบต่อราคาซื้อขายถ่านหินในตลาดโลกเช่นกัน
  จึงนับเป็นปัจจัยเสี่ยงหลักที่ส่งผลกระทบต่อรายได้ของผู้ผลิตถ่านหินอย่างบริษัทฯ ค่อนข้างมาก
  บริษัทฯ จึงได้บริหารความเสี่ยงดังกล่าว โดยการขยายฐานลูกค้าให้กว้างขึ้น
  ทำการเลือกช่วงเวลาที่เหมาะสมในการตกลงราคาซื้อขายถ่านหินกับลูกค้าที่ทำสัญญาไว้กับบริษัทฯ
  อย่างน้อยในปริมาณร้อยละ 50 ของปริมาณที่คาดว่าจะขายในปีนั้นๆ
  เพื่อเป็นการประกันรายได้ของบริษัทฯ
  ส่วนที่เหลือจะมีการกระจายการตกลงราคาออกไปในช่วงต่างๆ ของปีอย่างเหมาะสมตลอดทั้งปี
  โดยคำนึงถึงสภาวะตลาดและการจัดสรรประเภทของสัญญาระยะสั้นและสัญญาระยะยาว
  เพื่อให้การวางแผนการขายมีประสิทธิภาพสูงสุด นอกจากนี้บริษัทฯ
  ยังใช้เครื่องมือทางการเงินในการขายถ่านหินล่วงหน้า (Coal Swap)
  เพื่อลดความผันผวนทางด้านรายได้ของบริษัทฯ

  (ข) ความเสี่ยงในด้านการส่งมอบสินค้า

  ความเสี่ยงในด้านการส่งมอบสินค้ามักจะเกิดจากเหตุสุดวิสัยเป็นส่วนใหญ่ เช่น
  เกิดฝนตกหนักที่เหมืองจนไม่สามารถผลิตถ่านหินได้
  การเกิดอุบัติเหตุขนาดใหญ่จนทำให้เครื่องจักรเสียหายมาก เป็นต้น
  ซึ่งจะทำให้ไม่มีสินค้าที่จะส่งมอบให้ลูกค้า
  ความเสี่ยงที่จะเกิดขึ้นก็คือการเสียค่าปรับให้กับเรือที่มาจอดรอรับสินค้า (Demurrage)
  อย่างไรก็ตามความเสี่ยงนี้ก็เป็นความเสี่ยงที่สามารถจำกัดขอบเขตความเสียหายได้ โดยบริษัทฯ
  จะเจรจากับลูกค้าขอให้ส่งเรือลำดังกล่าวไปรับถ่านหินที่ท่าเรืออื่นก่อน
  และเจรจาขอเลื่อนกำหนดการส่งมอบถ่านหินออกไปจนกว่าการผลิตถ่านหินของบริษัทฯ
  จะสามารถดำเนินการได้อีกครั้งหนึ่ง

  (ค) ความเสี่ยงจากการดำเนินงานและขนส่งที่ท่าเรือในสาธารณรัฐอินโดนีเซีย

  ความเสี่ยงจากการหยุดขนถ่ายถ่านหินของท่าเรือบอนตัง อันเนื่องมาจากการเกิดอุบัติเหตุนั้น
  บริษัทฯ ได้ทำประกันภัยความเสี่ยงของท่าเรือบอนตังไว้แล้ว
  ดังนั้นหากเกิดอุบัติเหตุจนไม่สามารถขนถ่ายถ่านหินได้ บริษัทฯ
  จะได้รับการชดเชยจากบริษัทประกันภัย สำหรับความเสี่ยงจากเครื่องจักรชำรุดนั้น บริษัทฯ
  ได้มีการจัดทำแผนการซ่อมบำรุง โดยเน้นไปที่การทำ Preventive maintenance
  การพัฒนาทักษะของหน่วยงานซ่อมบำรุงอย่างต่อเนื่อง การจัดให้มี critical spare part
  อย่างเพียงพอ ซึ่งทำให้การซ่อมแซมใช้เวลาสั้นและมีผลกระทบต่อการดำเนินงานน้อยมาก

  ในขณะนี้บริษัทฯ กำลังดำเนินการขยายท่าเรือบอนตังให้รองรับการขนถ่ายถ่านหินได้ถึง 18
  ล้านตันต่อปี เพื่อเพิ่มศักยภาพของบริษัทฯ ในการส่งมอบถ่านหินให้ลูกค้า
  และใช้เป็นพื้นที่ผสมถ่านหินเพื่อปรับปรุงคุณภาพถ่านให้มีคุณภาพสม่ำเสมอตามข้อตกลงกับลูกค้า
  อย่างไรก็ตามการขยายท่าเรือบอนตังซึ่งต้องมีการหยุดท่าเรือชั่วคราวเพื่อทำงานก่อสร้าง
  จะทำให้ในช่วงเวลาดังกล่าวบริษัทฯ
  ไม่สามารถส่งมอบถ่านหินให้กับลูกค้าโดยผ่านระบบขนถ่ายของท่าเรือได้ บริษัทฯ
  ได้มีการจัดทำแผนงานรองรับในช่วงเวลาดังกล่าว
  โดยการนำถ่านหินขนถ่ายลงเรือลำเลียงขนาดเล็กแล้วไปขนถ่ายขึ้นเรือบรรทุกถ่านหินขนาดใหญ่กลางทะเลหรือไปใช้ท่าเรืออื่นชั่วคราวเพื่อให้กระทบกับการส่งมอบถ่านหินให้ลูกค้าน้อยที่สุด
  รวมทั้งประสานงานกับลูกค้าเพื่อปรับกำหนดการจัดเรือมารับถ่านหินให้เหมาะสม
  แต่ผลกระทบดังกล่าวจะเป็นเพียงช่วงสั้นๆ เท่านั้น เพราะบริษัทฯ
  ได้มีการเตรียมความพร้อมในด้านต่างๆ ไว้ล่วงหน้า เพื่อให้งานก่อสร้างใช้เวลาสั้นที่สุด

  (ง) ความเสี่ยงด้านความผันผวนของต้นทุนการผลิต

  น้ำมันดีเซลจัดเป็นต้นทุนหลักในการผลิตถ่านหิน
  เนื่องจากเป็นเชื้อเพลิงสำหรับเครื่องจักรหลักในการขุดขนหน้าดินและถ่านหิน
  ดังนั้นความผันผวนของราคาน้ำมันในตลาดโลกจะส่งผลกระทบกับต้นทุนการผลิตถ่านหินค่อนข้างมากบริษัทฯ
  จึงได้บริหารความเสี่ยงดังกล่าว
  โดยการติดตามและวิเคราะห์ความเคลื่อนไหวของราคาน้ำมันในตลาดโลก
  เพื่อนำมาวางแผนการจัดซื้อน้ำมันเชื้อเพลิง
  การวางแผนการผลิตเพื่อลดการพึ่งพาการใช้น้ำมันเชื้อเพลิง
  รวมถึงการส่งเสริมเพิ่มประสิทธิภาพในการใช้เชื้อเพลิงโดยรวม
  และในระยะยาวได้ทำการศึกษาเพื่อลดการใช้เครื่องจักรที่ใช้น้ำมันเป็นเชื้อเพลิงลง

  (จ) ความเสี่ยงด้านการเปลี่ยนแปลงปริมาณสำรองถ่านหิน

  ปริมาณสำรองถ่านหินขึ้นกับข้อมูลจากการสำรวจ
  หากมีการทำการสำรวจเพิ่มเติมและได้ข้อมูลเพิ่มจากเดิมนั้น
  อาจจะทำให้ปริมาณสำรองถ่านหินของบริษัทฯ เพิ่มขึ้นหรือลดลงก็ได้ อย่างไรก็ดีบริษัทฯ
  ได้ดำเนินการหาแหล่งถ่านหินแหล่งใหม่เพิ่มเติมอยู่ตลอดเวลา เพื่อให้มั่นใจได้ว่าบริษัทฯ
  จะสามารถตอบสนองความต้องการของลูกค้าได้อย่างยาวนาน

  (ฉ) ความเสี่ยงด้านการดำเนินงานของผู้รับเหมา

  การทำเหมืองของบริษัทฯ ใช้วิธีการว่าจ้างผู้รับเหมาในการเปิดหน้าดินและขนถ่านหิน
  หากผู้รับเหมาไม่สามารถดำเนินงานได้ตามแผนอันเนื่องมาจากปัญหาต่างๆ เช่น
  เครื่องจักรไม่เข้ามาตามกำหนด การซ่อมบำรุงไม่ได้มาตรฐาน การดำเนินงานที่ขาดประสิทธิภาพ
  มีปัญหาแรงงาน เป็นต้น ย่อมส่งผลกระทบถึงการผลิตถ่านหินของบริษัทฯ
  ในการป้องกันปัญหานี้ทางบริษัทฯได้คัดเลือกผู้รับเหมาที่มีความน่าเชื่อถือ มีประวัติการทำงานที่ดี
  โดยทำสัญญาว่าจ้างระยะกลางและระยะยาวเพื่อให้ผู้รับเหมามีความคุ้มค่าในการลงทุนเครื่องจักรใหม่
  นอกจากนี้บริษัทฯยังได้เข้าไปให้การช่วยเหลือผู้รับเหมาในการซ่อมบำรุงเครื่องจักร
  เพื่อให้ผู้รับเหมาสามารถดำเนินงานได้อย่างมีประสิทธิภาพ

3.  ความเสี่ยงในธุรกิจไฟฟ้า

  การลงทุนในธุรกิจไฟฟ้าภายในประเทศของบริษัทฯ
  จัดว่าเป็นการลงทุนในธุรกิจที่มีความเสี่ยงค่อนข้างต่ำเมื่อมีการบริหารสัญญาที่ดี
  ในขณะที่มีระดับผลตอบแทนที่มั่นคง
  เนื่องจากไม่มีความเสี่ยงในเรื่องการตลาดและราคาขายเพราะมีการระบุไว้อย่างชัดเจนในสัญญาซื้อขายไฟฟ้าระยะยาวกับการไฟฟ้าฝ่ายผลิตแห่งประเทศไทย
  โดยมีการกำหนดปริมาณรับซื้อไฟฟ้าที่แน่นอน (ตามกำลังการผลิตที่มีอยู่)
  และมีการกำหนดโครงสร้างของราคาค่าไฟฟ้าที่สามารถปรับได้ตามราคาเชื้อเพลิง
  และอัตราแลกเปลี่ยนเงินบาทในขณะนั้นๆ

  สำหรับความเสี่ยงในธุรกิจไฟฟ้าในสาธารณรัฐประชาชนจีนนั้น
  ถือว่ามีความเสี่ยงสูงกว่าธุรกิจไฟฟ้าในประเทศไทย
  โรงไฟฟ้าพลังงานความร้อนร่วมจะได้รับการส่งเสริมจากรัฐบาล
  มีประสิทธิภาพสูงกว่าโรงไฟฟ้าทั่วๆ ไป
  ได้รับสิทธิพิเศษในการผูกขาดการขายไอน้ำและความร้อนในเขตพื้นที่ที่ได้รับอนุญาต
  รวมทั้งการประกันการขายไฟฟ้าให้กับการไฟฟ้าท้องถิ่น

  ความเสี่ยงอื่นๆ ของธุรกิจไฟฟ้า เป็นความเสี่ยงทั่วไปในการดำเนินธุรกิจ เช่น
  การดูแลรักษาเครื่องจักรเพื่อเพิ่มประสิทธิภาพของโรงไฟฟ้า การบริหารต้นทุน เช่น
  เชื้อเพลิงถ่านหิน ประสิทธิภาพของการจัดการโดยรวม ความมั่นคงของลูกค้าไอน้ำ
  และการประสานงานกับชุมชนและหน่วยงานรัฐบาลท้องถิ่น เป็นต้น
  นอกจากนี้จากนโยบายการเพิ่มประสิทธิภาพในการใช้พลังงานของรัฐบาลสาธารณรัฐประชาชนจีน
  ทำให้มีการปรับปรุงกฎเกณฑ์ต่างๆ ที่เกี่ยวข้อง
  อาจมีผลกระทบต่อการดำเนินการของธุรกิจไฟฟ้าในสาธารณรัฐประชาชนจีนบ้าง

1.4 ความเสี่ยงจากการเปลี่ยนแปลงทางการเมืองในสาธารณรัฐอินโดนีเซีย

บริษัทฯ ได้จัดให้มีความคุ้มครองเพื่อป้องกันความเสียหายต่อเงินลงทุนของบริษัทฯ จำนวน 166.1 ล้านเหรียญสหรัฐ ซึ่งเป็นการคุ้มครองในส่วนของเงินลงทุน เงินให้กู้ยืม และดอกเบี้ยที่บริษัทฯ ได้ลงทุนในบริษัทย่อย ในสาธารณรัฐอินโดนีเซีย ทรัพย์สินที่บริษัทฯ ได้จัดทำความคุ้มครองความเสียหายประกอบด้วยเงินลงทุนในบริษัทดังต่อไปนี้

1.  PT. Centralink Wisesa International (บริษัทโฮลดิ้ง)

2.  PT. Indo Tambangraya Megah ( บริษัทโฮลดิ้งและจำหน่ายถ่านหิน)

3.  PT. Jorong Barutama Greston (ดำเนินธุรกิจผลิตและจำหน่าย - เหมือง Jorong)

4.  PT. Trubaindo Coal Mining (ดำเนินธุรกิจผลิตและจำหน่าย - เหมือง Trubaindo)

5.  PT. Kitadin (ดำเนินธุรกิจผลิตและจำหน่าย - เหมือง Kitadin)

6.  PT. Indominco Mandiri (ดำเนินธุรกิจผลิตและจำหน่าย - เหมือง Indominco)

7.  PT. Bharinto Ekatama (ดำเนินธุรกิจผลิตและจำหน่าย - เหมือง Bharinto)

1.5 ความเสี่ยงจากการเปลี่ยนแปลงกฎเกณฑ์และนโยบายในประเทศที่บริษัทฯ ลงทุน

  จากการที่บริษัทฯ ดำเนินธุรกิจส่วนใหญ่อยู่ในต่างประเทศ ซึ่งได้แก่สาธารณรัฐอินโดนีเซีย
  และสาธารณรัฐประชาชนจีน ทำให้บริษัทฯ
  เผชิญกับความเสี่ยงในการเปลี่ยนแปลงกฎระเบียบและนโยบายภายในของแต่ละประเทศ
  ซึ่งการเปลี่ยนแปลงที่เกิดขึ้นอาจกระทบต่อการดำเนินงานของบริษัทฯ
  โดยในปีที่ผ่านมามีการเปลี่ยนแปลงในกฎระเบียบและนโยบายภายในประเทศดังกล่าวหลายเรื่อง
  อาทิ

  สาธารณรัฐอินโดนีเซีย

  หากมีการเปลี่ยนแปลงแก้ไขกฎหมายบางอย่าง เช่นกฎหมายการทำเหมืองแร่ กฎหมายสิ่งแวดล้อม
  กฎหมายป่าไม้ กฎหมายการใช้ที่ดิน หรือแม้แต่กฎระเบียบการต่อใบอนุญาตต่างๆ
  ย่อมส่งผลกระทบถึงการดำเนินงานของบริษัทฯ ซึ่งอาจจะส่งผลให้บริษัทฯ
  ไม่สามารถดำเนินการทำเหมืองได้บางส่วนหรือทั้งหมด
  แต่อย่างไรก็ตามการเปลี่ยนแปลงกฎระเบียบต่างๆ เหล่านี้ ไม่ได้กระทบแต่บริษัทฯ เท่านั้น
  แต่จะกระทบกับทุกบริษัทในธุรกิจนี้
  ทำให้รัฐบาลต้องมีความรอบคอบในการเปลี่ยนแปลงกฎระเบียบต่างๆ
  เพราะเกี่ยวข้องกับการจ้างงานจำนวนมาก
  และธุรกิจถ่านหินจัดเป็นธุรกิจสำคัญที่ทำรายได้เข้าประเทศอินโดนีเซีย

  สาธารณรัฐประชาชนจีน เนื่องจากอยู่ในช่วงปรับปรุงและพัฒนากฎระเบียบต่างๆ
  เพื่อให้สอดคล้องกับการเติบโตทางเศรษฐกิจของประเทศ จึงมีการเปลี่ยนแปลงในหลายด้าน
  สำหรับทางด้านพลังงานซึ่งมีถ่านหินเป็นพลังงานหลักของประเทศนั้น
  รัฐบาลจึงให้ความสำคัญเป็นอย่างยิ่ง โดยได้กำหนดนโยบายต่างๆ ดังนี้

-   การควบคุมด้านความปลอดภัยของเหมืองถ่านหินและการส่งเสริมทางด้านสิ่งแวดล้อม
    มาตรการที่ทำอย่างต่อเนื่องคือ การปิดเหมืองถ่านหินขนาดกลางและเล็กที่ไม่มีประสิทธิภาพ
    ความปลอดภัยเพียงพอ และมีกำลังการผลิตต่ำกว่า 30,000 ตันต่อปี
    รวมทั้งการกำหนดมาตรฐานด้านความปลอดภัยใหม่ เพื่อควบคุมการเกิดอุบัติเหตุ
    และลดอัตราการเสียชีวิต นอกจากนี้
    ยังทำการปรับเพิ่มอัตราการสำรองเงินกองทุนเพื่อความปลอดภัยของเหมือง
    และการเก็บภาษีทางด้านสิ่งแวดล้อม

-   การใช้ทรัพยากรธรรมชาติให้เกิดประโยชน์สูงสุด
    โดยเหมืองถ่านหินจะต้องปรับปรุงประสิทธิภาพและความสามารถในการผลิต
    รวมทั้งไม่อนุมัติเหมืองถ่านหินใหม่ที่มีกำลังการผลิตต่ำกว่าที่รัฐบาลกำหนด
    โดยเฉพาะเหมืองใหม่ในมณฑลซานซี มณฑลส่านซี และมณฑลอินเนอร์ มองโกเลีย
    จะต้องมีกำลังการผลิตไม่ต่ำกว่า 1.2 ล้านตันต่อปี
    และส่งเสริมให้เหมืองถ่านหินขนาดใหญ่ควบรวมเหมืองถ่านหินขนาดเล็ก
    และได้ปรับเพิ่มค่าธรรมเนียมการใช้ทรัพยากรในมณฑลที่เป็นยุทธศาสตร์ในการผลิตถ่านหิน

-   สร้างความสมดุลระหว่างอุปสงค์และอุปทานของถ่านหิน
    นอกจากการปิดเหมืองถ่านหินขนาดเล็กแล้ว
    รัฐบาลได้หยุดการดำเนินการประมูลสิทธิการสำรวจถ่านหินจนถึงสิ้นปี พ.ศ. 2551

-   การลดความขัดแย้งทางด้านการค้าระหว่างประเทศ
    และอนุรักษ์การใช้ทรัพยากรทางด้านพลังงาน โดยการยกเลิกพิกัดภาษีการนำเข้าถ่านหิน
    และการปรับเพิ่มภาษีการส่งออกถ่าน Coking เป็นร้อยละ 5

  นอกจากนโยบายและมาตรการทางด้านพลังงานจากถ่านหินดังที่ได้กล่าวมาแล้วข้างต้น
  จะนำมาซึ่งต้นทุนการผลิตและการดำเนินงานของเหมืองถ่านหินที่ปรับตัวสูงขึ้นนั้น
  รัฐบาลยังได้ยกเลิกการให้สิทธิพิเศษทางด้านภาษีเงินได้แก่บริษัทร่วมทุนจากต่างชาติ
  โดยกำหนดอัตราภาษีเงินได้ที่ 25% เท่ากับผู้ประกอบการท้องถิ่น ซึ่งมีผลบังคับใช้ตั้งแต่ 1
  มกราคม พ.ศ. 2551 เป็นต้นไป
  อย่างไรก็ตามบริษัทร่วมทุนจากต่างชาติที่ได้รับสิทธิพิเศษทางด้านภาษีเงินได้แล้ว
  ยังคงสามารถใช้สิทธิพิเศษต่อไปได้อีกตามสิทธิที่รัฐบาลกำหนดให้ จากความเสี่ยงต่างๆ ข้างต้น
  บริษัทฯ
  ได้มีการกำหนดให้ผู้ที่รับผิดชอบในแต่ละประเทศติดตามการเปลี่ยนแปลงด้านกฎระเบียบและนโยบายภายในของแต่ละประเทศอย่างใกล้ชิดทั้งระดับรัฐบาลกลางและท้องถิ่น
  รวมถึงได้ว่าจ้างบริษัทที่ปรึกษาด้านกฎหมายท้องถิ่นเพื่อช่วยเหลือในการตีความและแนวทางปฏิบัติเพื่อให้การดำเนินการเป็นไปอย่างถูกต้อง

6.  ความเสี่ยงด้านสิ่งแวดล้อมและความปลอดภัยในการผลิตถ่านหิน

-   ความเสี่ยงด้านสิ่งแวดล้อม

  ด้วยตระหนักถึงความจำเป็นเร่งด่วนในการร่วมกันปกป้องรักษาและฟื้นฟูธรรมชาติและสิ่งแวดล้อม
  บริษัทฯ ได้กำหนดนโยบายการพัฒนาที่ยั่งยืน
  ซึ่งระบุอย่างชัดเจนถึงความมุ่งมั่นในการลดและควบคุมผลกระทบต่อสิ่งแวดล้อม
  ที่เป็นผลมาจากการดำเนินงานของบริษัทฯ ฝ่ายจัดการโดยคณะกรรมการคุณภาพ ความปลอดภัย
  และสิ่งแวดล้อมได้กำกับและตรวจสอบผลการดำเนินงานด้านสิ่งแวดล้อมอย่างใกล้ชิดมาโดยตลอด
  และมอบหมายให้ศูนย์พัฒนาคุณภาพ ความปลอดภัย และสิ่งแวดล้อม
  เป็นผู้ประสานงานและให้ความช่วยเหลือแก่หน่วยงานย่อยต่างๆ
  เพื่อให้การปฏิบัติตามมาตรฐานด้านสิ่งแวดล้อมสำหรับกิจกรรมการผลิตมีประสิทธิภาพสูงสุด ทั้งนี้
  บริษัทฯ ไม่เพียงแต่เน้นการปฏิบัติตามมาตรฐานด้านสิ่งแวดล้อม (Environmental
  Compliance) ให้เป็นไปตามที่กฎหมายกำหนดอย่างเคร่งครัดเท่านั้น บริษัทฯ
  ได้มุ่งเน้นการใช้ทรัพยากรอย่างคุ้มค่า (Effective Resource Utilization)
  เพื่อเป็นการสงวนทรัพยากรธรรมชาติและควบคุมผลกระทบทางอ้อมด้านสิ่งแวดล้อมจากการใช้ทรัพยากร
  เช่น การเปลี่ยนแปลงสภาพภูมิอากาศโลก (Climate Change)
  และความหลากหลายทางชีวภาพ (Biodiversity) เป็นต้น

-   การปฏิบัติตามมาตรฐานด้านสิ่งแวดล้อม (Environmental Compliance)

  มาตรฐานด้านสิ่งแวดล้อมที่เป็นข้อกำหนดที่บริษัทฯ ต้องปฏิบัติตาม ประกอบด้วย
  มาตรฐานคุณภาพสิ่งแวดล้อมตามกฎหมาย
  และเงื่อนไขที่กำหนดในรายงานวิเคราะห์ผลกระทบด้านสิ่งแวดล้อมและแผนการจัดการ โดยในปี
  พ.ศ. 2550 ที่ผ่านมา บริษัทฯ
  มีผลการดำเนินงานตามมาตรฐานด้านสิ่งแวดล้อมในเกณฑ์ดีและมีพัฒนาการอย่างต่อเนื่อง
  อย่างไรก็ดี เพื่อให้บรรลุปณิธานในการควบคุมผลกระทบต่อสิ่งแวดล้อมโดยสมบูรณ์แบบนั้น บริษัทฯ
  ได้มุ่งเน้นการจัดการปัจจัยความเสี่ยงที่สำคัญซึ่งประกอบด้วย

-   คุณภาพของน้ำที่ปล่อยจากพื้นที่เหมืองสู่แหล่งน้ำสาธารณะ โดยมีดัชนีคุณภาพหลัก คือ
    สภาพความเป็นกรดด่าง และความขุ่นข้นของตะกอนดิน
    ทั้งนี้สำหรับพื้นที่การทำเหมืองที่มีองค์ประกอบของดินและแร่ซึ่งมีศักยภาพในการก่อกำเนิดน้ำเป็นกรด
    อันได้แก่ เหมืองที่ดำเนินการอยู่แล้วในปัจจุบัน เช่น เหมืองอินโดมินโค เหมืองทรูบาอินโด
    และเหมืองโจร่ง ในสาธารณรัฐอินโดนีเซีย รวมไปถึงโครงการที่อยู่ระหว่างการพัฒนาเช่น
    แหล่งถ่านหินบารินโต ในสาธารณรัฐอินโดนีเซีย และหงสาลิกไนต์
    ในประเทศสาธารณรัฐประชาธิปไตยประชาชนลาว บริษัทฯ
    ได้จัดทำมาตรการป้องกันและแก้ไขการเกิดน้ำที่เป็นกรดจากการทำเหมือง
    ซึ่งเน้นการจัดการตั้งแต่ขั้นตอนการวางแผนผลิต
    การจัดการพื้นที่ไปจนถึงการฟื้นฟูสภาพของพื้นที่ภายหลังเสร็จสิ้นกิจกรรมการผลิต
    สำหรับทุกเหมืองที่เป็นเหมืองเปิด
    การจัดทำบ่อดักตะกอนและการบำรุงรักษาให้มีประสิทธิภาพในการตกตะกอนดินที่เป็นผลจากการชะล้างพังทลายของดินเป็นมาตรฐานการปฏิบัติมาโดยตลอด
    นอกจากนี้บริษัทฯ ยังยึดถือแนวทางการป้องกัน
    โดยทำการถมดินกลับในบ่อเหมืองให้มากที่สุดเท่าที่จะเป็นได้
    และหากจำเป็นต้องทำการทิ้งดินภายนอกบ่อเหมือง บริษัทฯ
    ได้กำหนดให้ดำเนินการฟื้นฟูสภาพกองดินโดยการปลูกป่าทันทีในพื้นที่ซึ่งเสร็จสิ้นกิจกรรมการทิ้งดินแล้ว

-   ฝุ่นละอองที่เกิดจากกิจกรรมต่างๆ อาทิ การขุดขนดินและถ่านหิน
    การปรับปรุงคุณภาพของถ่านหิน และขนส่งถ่านหิน
    ด้วยสภาพพื้นที่ที่กว้างและสภาพภูมิอากาศที่เปลี่ยนแปลงตลอดเวลา
    การควบคุมการกำเนิดและแพร่กระจายของฝุ่นละอองให้ได้อย่างสมบูรณ์แบบเป็นเรื่องที่ยากในทางปฏิบัติ
    อย่างไรก็ดี บริษัทฯ
    ได้กำหนดมาตรการที่หลากหลายโดยมุ่งเน้นการจัดการอย่างเหมาะสมสำหรับแต่ละพื้นที่ปฏิบัติการ
    เช่น การสร้างแนวกันลมสำหรับพื้นที่ที่มีความเสี่ยงสูงในการก่อกำเนิดฝุ่น
    การจำกัดความเร็วของรถที่วิ่งในพื้นที่เหมือง การหมั่นพรมน้ำบนถนนที่มีพื้นผิวเป็นดิน ฯลฯ

    -   การใช้ทรัพยากร (Resource Utilization)

  ถึงแม้ว่าการใช้ทรัพยากรจะไม่ใช่ปัจจัยเสี่ยงโดยตรงต่อธุรกิจ
  แต่การใช้ทรัพยากรอย่างไม่มีประสิทธิภาพจะก่อให้เกิดภาระต่อสิ่งแวดล้อมโดยไม่จำเป็นจากมลพิษและกากของเสีย
  นอกจากนี้ยังเป็นการเพิ่มต้นทุนการผลิต ก่อให้เกิดความขัดแย้งจากการแก่งแย่งทรัพยากรที่มีจำกัด
  บริษัทฯ จึงมุ่งเน้นการบริหารจัดการการใช้ทรัพยากรใน 2 ประเด็นหลัก ได้แก่

-   การใช้ประโยชน์จากที่ดิน ถึงแม้ว่าบริษัทฯ
    จะได้รับสิทธิในพื้นที่สัมปทานเพื่อการทำเหมืองแร่เป็นจำนวนมากก็ตาม บริษัทฯ
    ได้คำนึงถึงความสำคัญของการบริหารจัดการและใช้ประโยชน์จากพื้นที่ดังกล่าวด้วยการวางแผนการทำเหมืองอย่างรอบคอบ
    เพื่อให้เกิดผลกระทบต่อสภาพทางภูมิศาสตร์และระบบนิเวศน์น้อยที่สุด
    ตามแผนแม่บทด้านการจัดการสิ่งแวดล้อมและแผนการปิดเหมือง โดยในปี พ.ศ. 2550 บริษัทฯ
    มีพื้นที่ครอบครองทั้งสิ้น 65,560 เฮกตาร์
    แต่มีพื้นที่ที่ถูกใช้ประโยชน์จริงเพื่อการทำเหมืองมีจำนวนเพียง 8,754 เฮกตาร์
    หรือคิดเป็นร้อยละ 13.35 ของพื้นที่ทั้งหมด ขณะที่พื้นที่ที่บริษัทฯ ได้ทำการฟื้นฟูสภาพแล้วทั้งสิ้น
    4,171 เฮกตาร์ (ร้อยละ 47.65 ของพื้นที่ใช้ประโยชน์)
    นอกจากนี้พื้นที่ในส่วนที่เหลือได้ถูกเก็บรักษาหรือสงวนไว้ในสภาพป่าดั้งเดิม
    ซึ่งเป็นการช่วยปกป้องทรัพยากรป่าไม้ในอีกทางหนึ่งด้วย นอกจากนี้ บริษัทฯ
    ยังได้พัฒนาระบบฐานข้อมูลสารสนเทศทางด้านภูมิศาสตร์ และภาพถ่ายดาวเทียม
    (Geographic Information System and Remote Sensing; GIS-RS)
    เพื่อสนับสนุนการจัดบริหารจัดการร่วมกันระหว่างการผลิต การขนส่ง
    และการจัดการสิ่งแวดล้อม ซึ่งได้ทำการติดตั้งเสร็จสิ้นและใช้งานที่เหมืองอินโดมินโค
    และมีแผนจะขยายไปสู่เหมืองทรูบาอินโดในปี พ.ศ. 2551 ต่อไป

-   การใช้พลังงาน พลังงานจัดเป็นต้นทุนหลักอย่างหนึ่งของบริษัทฯ
    หากแต่การลดการใช้พลังงานนำมาซึ่งประโยชน์ที่จักได้ต่อสิ่งแวดล้อม
    โดยเป็นการลดการปลดปล่อยก๊าซเรือนกระจกที่เป็นสาเหตุหลักของการเปลี่ยนแปลงสภาวะอากาศของโลก
    บริษัทฯ มีความตระหนักในความสำคัญของการมีส่วนร่วมในการช่วยกันยับยั้งปัญหาดังกล่าว
    และได้กำหนดไว้ในนโยบายเพื่อความยั่งยืน
    ในเรื่องการจัดทำฐานข้อมูลและรายงานปริมาณการปล่อยก๊าซเรือนกระจกต่อสาธารณะ
    ในขณะเดียวกัน การลดการใช้พลังงานยังเป็นการลดการก่อกำเนิดมลพิษทางอากาศอื่นๆ
    ที่เกี่ยวข้องกับการเผาไหม้เชื้อเพลิง อาทิ ซัลเฟอร์ไดออกไซด์ และออกไซด์ของไนโตรเจน

-   ความเสี่ยงด้านอาชีวอนามัยและความปลอดภัยในการทำงาน

  ด้วยลักษณะของการทำเหมืองที่เกี่ยวข้องกับกิจกรรมที่ใช้เครื่องจักรและยานพาหนะจำนวนมาก
  ความเสี่ยงต่ออุบัติภัยอันเกิดจากการทำงานย่อมมีมากเช่นกัน
  แม้ว่าจะเป็นเรื่องปกติสำหรับธุรกิจการทำเหมืองแบบเปิด บริษัทฯ
  มีความมุ่งมั่นที่จะลดอัตราการเจ็บป่วย
  บาดเจ็บและเสียชีวิตอันเกิดจากการทำงานให้เหลือน้อยที่สุด
  โดยครอบคลุมถึงกิจกรรมที่ดำเนินการโดยผู้รับเหมาด้วย ในปี พ.ศ. 2550 ที่ผ่านมาบริษัทฯ
  ได้พัฒนาระบบการบริหารจัดการผู้รับเหมาในด้านสิ่งแวดล้อม อาชีวอนามัยและความปลอดภัย
  (Contractor Management System for Environmental Health and Safety)
  และนำไปปฏิบัติใช้ที่เหมืองอินโดมินโค เหมืองทรูบาอินโด และเหมืองโจร่ง

1.7 ความเสี่ยงจากผลกระทบด้านสังคมและชุมชน

ผลกระทบที่เกิดขึ้นต่อชุมชนไม่ว่าจะเป็นผลกระทบด้านสิ่งแวดล้อม ความปลอดภัย และ/หรือ
ผลกระทบทางด้านเศรษฐกิจ-สังคม บริษัทฯ
ได้ตระหนักและให้ความสำคัญโดยกำหนดแผนงานการบริหารจัดการความเสี่ยงดังกล่าว ดังนี้

-   ก่อตั้งคณะกรรมการที่ปรึกษาการพัฒนาชุมชน (Community Consultative
    Committee: CCC) ซึ่งประกอบด้วยตัวแทนจากรัฐบาลท้องถิ่น ชุมชน และบริษัทฯ

-   ดำเนินโครงการพัฒนาชุมชนที่มุ่งตอบสนองความต้องการและแก้ไขปัญหาของชุมชนแต่ละแห่ง
    ในลักษณะของการสร้างกระบวนการมีส่วนร่วม
    โดยยึดถือความต้องการขั้นพื้นฐานที่มาจากประชาชนเป็นหลักนำไปสู่การพัฒนาที่ยั่งยืนในระยะยาว
    (Go Together , Grow Together , Sustainability for Life)

-   จัดให้มีขั้นตอนการสื่อสารระหว่างชุมชนและเหมือง
    โดยมีเจ้าหน้าที่พัฒนาชุมชนของทุกเหมืองรับผิดชอบโดยตรง

-   พร้อมกันกับการติดตามตรวจสอบทัศนคติของชุมชน (Community Perception Survey)
    การจัดทำ Social Mapping เพื่อให้คณะกรรมการที่ปรึกษาการพัฒนาชุมชน
    มีฐานข้อมูลของชุมชนแต่ละแห่งโดยละเอียด สำหรับการวางแผน
    และติดตามการพัฒนาในด้านต่างๆ ได้เต็มประสิทธิภาพ

-   บริษัทฯ ยังริเริ่มโครงการจัดทำแผนหลักเพื่อพัฒนาระบบงานความรับผิดชอบต่อสังคม (CSR
    Master Plan) ขึ้นเพื่อเป็นการเตรียมพร้อมการเข้าสู่ระบบ ISO 26000 ในอนาคตอันใกล้
    ซึ่งถือเป็นกลไกทางสังคมที่จะช่วยสร้างมาตรฐาน
    สากลในการส่งเสริมช่วยเหลือการพัฒนาสังคมและชุมชนในประเทศอินโดนีเซียให้ก้าวหน้าและมีคุณค่ามากยิ่งขึ้น

1.8 ความเสี่ยงด้านสิ่งแวดล้อมและความปลอดภัยในการผลิตไฟฟ้า

-   ความเสี่ยงด้านสิ่งแวดล้อม

  ประเด็นหลักทางด้านสิ่งแวดล้อมของโรงไฟฟ้า คือ คุณภาพอากาศ
  ที่เป็นผลจากการปลดปล่อยก๊าซเผาไหม้จากเครื่องกำเนิดไอน้ำ โดยมีดัชนีคุณภาพที่สำคัญ ได้แก่
  ซัลเฟอร์ไดออกไซด์ ออกไซด์ของไนโตรเจน และฝุ่นละออง บริษัทฯ
  ได้มุ่งเน้นการควบคุมและลดผลกระทบที่เกิดขึ้นใน 2 ทางประกอบด้วย (ก) การป้องกัน
  โดยเลือกใช้เชื้อเพลิงที่เหมาะสม เช่น ถ่านหินคุณภาพสูงที่มีส่วนประกอบที่เป็นกำมะถันต่ำ เป็นต้น
  และ (ข) การบำบัดหรือกำจัด โดยติดตั้งระบบดักฝุ่นละอองแบบไฟฟ้าสถิตย์ (Electrostatic
  Precipitator) และระบบดักจับก๊าซซัลเฟอร์ไดออกไซด์ (Flue Gas Desulphurization)
  ให้เป็นมาตรฐานปฏิบัติในโรงไฟฟ้าที่บริษัทฯ ได้เข้าลงทุนภายในปี พ.ศ. 2551
  ทั้งในประเทศไทย สาธารณรัฐประชาชนจีน
  และโครงการหงสาลิกไนต์ในประเทศสาธารณรัฐประชาธิปไตยประชาชนลาว นอกจากนี้
  โรงไฟฟ้าบีแอลซีพียังได้ติดตั้งระบบการตรวจวัดคุณภาพอากาศจากแหล่งกำเนิดอย่างต่อเนื่อง
  (Continuous Emission Monitoring System: CEMS)
  พร้อมกันกับติดตั้งระบบการตรวจวัดคุณภาพอากาศในบรรยากาศแบบเรียลไทม์ (Real-time
  Monitoring System) จำนวน 4 สถานีรอบโรงไฟฟ้า
  และกำหนดแผนดำเนินการสู่การรับรองอนุกรมมาตรฐาน ISO 14001 ในปี พ.ศ. 2551
  สำหรับการจัดการด้านสิ่งแวดล้อม และ Total Productive Maintenance (TPM)
  เพื่อการจัดการด้านการผลิตในอนาคตอันใกล้ สำหรับโรงไฟฟ้าในสาธารณรัฐประชาชนจีน

-   ความเสี่ยงด้านอาชีวอนามัยและความปลอดภัย

    -   ด้วยลักษณะของการทำงานที่เกี่ยวข้องกับความร้อนและความดัน
        โรงไฟฟ้าทุกแห่งมีมาตรฐานด้านความปลอดภัยที่เข้มงวด
        โดยโรงไฟฟ้าบีแอลซีพีได้รับการรับรองมาตรฐาน OHSAS 18001 ในปีที่ผ่านมา
        ในขณะที่โรงไฟฟ้าในสาธารณรัฐประชาชนจีนได้ปฏิบัติตามมาตรการด้านความปลอดภัยที่กำหนดโดยภาครัฐอย่างเคร่งครัด
        ซึ่งในปี พ.ศ. 2550 ที่ผ่านมาไม่มีรายงานการเกิดอุบัติเหตุขั้นร้ายแรง
        หรือมีผู้เสียชีวิตจากการปฏิบัติงานในโรงไฟฟ้าของบริษัทฯ